Napi biasané anggén ngantung? Pasaurné; tali. Nanging yéning magantung tan patali napi adané? Minab gantung-gantungan.
I raga nénten marasa bagia kapining napi sané kaduénang, setata marasa kirangan, lan terus maangen-angen sané boya-boya. Punika sané ngwetuang rasa lan pakaryan sané taler boya-boya. Yén sampun kénten pastika pacang makayunan nagingin pikayunanné. Yén ten kadagingin karasayang wénten sané ten genep lan ngawé manahé magantung
Nanging, yén setata magantung tekén napi sané wénten ring angga, napi sané taler kakitanin olih manah. Punika sané ngawinang i raga gegésonan matindak yadiastun durung kamanahin. Pamuputné payu magantung, santukan ané kakitanin nénten prasida kapolihang sangkaning gegésonan matindak.
Tios malih yéning i raga setata ngantungang déwék i ragané ring anak tiosan, pastika i raga setata makilit ring anaké punika. Sakadi nénten prasida kabelasang, magantung saking sakancan sané kaduénang olih anaké punika. Setata jarat-jurut, dratdat-drutdut sareng anaké punika, sakadi sampun malebur dados asiki.
Mangkin yéning setata magantung tekén munyin anak, punapi dadosné? I raga tusing mrasidayang nglimbakang déwék i ragané. Wantah makiba ring genah sané pateh, maputer-puter ring pikobet sané pateh nénten kasarengin ngrerehang pamuput. Punika pacang ngawinang papineh i ragané nénten mamargi, papineh i ragané setata madaging papineh minehang anak lén, papinehé pacang puncul, ngurek raga, payu gela-gela.
Punapi carané mangda nénten dados anak magantung? Sakabesik, entungang papineh boya-boyané, kelidang sakancan sané kaedotin, lan tekep indriané. Sakéwanten sakantun maurip pastika i raga pacang magantung, kéwanten ngiring pilihin genah pangantunganné.
Ari Dwijayanthi
ban_Latn ban_Latn ban_Latn ban_Latn ban_Latn ban_Latn run_Latn